গত ৩ হাজার বছরের মধ্যে নরেন্দ্র মোদী হলেন প্রথম কোনও ভারতীয় নেতা যিনি ইজরায়েল সফরে গিয়েছেন। আর তার জন্যই ভারত সফরে এসে নরেন্দ্র মোদীকে ‘বিপ্লবী নেতা’ শিরোপা দিলেন ইজরায়েলের প্রধানমন্ত্রী বেঞ্জামিন নেতানিয়াহু।
সোমবার ভারতের প্রধানমন্ত্রীর সঙ্গে দীর্ঘ সময় কাটানোর পরে ইজরায়েলের প্রধানমন্ত্রী এতটাই মোদী-ভক্ত হয়ে উঠেছেন যে নমোর সঙ্গে যোগাভ্যাসের ক্লাস করার ইচ্ছাও প্রকাশ করেছেন! সব মিলিয়ে ভারত ও ইজরায়েল সম্পর্ক আরও ঘনিষ্ঠ হওয়ার ইঙ্গিত মিলল এ দিন।

রাষ্ট্রপতি ভবনে নরেন্দ্র মোদীর সঙ্গে সস্ত্রীক বেঞ্জামিন নেতানিয়াহু। — পিটিআই
এদিন দুই দেশের মধ্যে প্রতিরক্ষা, কৃষি, মহাকাশ প্রযুক্তি-সহ ৯টি ক্ষেত্রে মউ (‘মেমোরেন্ডাম অব আন্ডারস্ট্যান্ডিং’ বা,‘মউ’) স্বাক্ষরিত হয়। এদিন নয়াদিল্লির ‘হায়দরাবাদ হাউস’-এ দু’দেশের প্রধানমন্ত্রী ও প্রতিনিধিদলের মধ্যে বৈঠক হয়। সেখানেই ৯টি ‘মউ’ স্বাক্ষরিত হয়। সেই চুক্তির মধ্যে রয়েছে তেল ও প্রাকৃতিক গ্যাস, অপ্রচলিত শক্তি ও সাইবার নিরাপত্তা, বিমানবন্দরের প্রোটোকলের মতো বিষয়ও। একই সঙ্গে এমন সমঝোতা চুক্তি হয়েছে যে, ভবিষ্যতে যৌথ ভাবে চলচ্চিত্রও নির্মাণ করবে ভারত ও ইজরায়েল।
রবিবার প্রধানমন্ত্রী তাঁর বাসভবনে ব্যক্তিগত ভাবে নৈশভোজে আপ্যায়ন করেন ইজরায়েলের প্রধানমন্ত্রী নেতানিয়াহু ও তাঁর স্ত্রী সারাকে। সোমবার রাইসিনা হিলে রাষ্ট্রপতি রামনাথ কোবিন্দের সঙ্গে দেখা করেন নেতানিয়াহু। এর পরে দু’দেশের প্রধানমন্ত্রীর মধ্যে বৈঠক হয়। ‘মউ’ স্বাক্ষরের পরে যৌথ বিবৃতি দেন দু’দেশের প্রধানমন্ত্রী। নরেন্দ্র মোদী ইজরায়েলের অস্ত্র ও প্রতিরক্ষা সরঞ্জাম নির্মাণ সংস্থাগুলিকে এ দেশে এসে উৎপাদনের আহ্বান জানিয়েছেন।